Կիրկոր Կիրկորով

Կիրկոր Կիրկորով (բուլղ.՝ Киркор Михайлов Киркоров, ), հայկական ծագումով բուլղարացի բռնցքամարտիկ, աշխարհի և Եվրոպայի սիրողական առաջնությունների չեմպիոն։

Մարզական կարիերա 
Մարզական առաջին խոշոր հաջողությունը ձեռք է բերել 1986 թվականին՝ Դանիայի մայրաքաղաք Կոպենհագենում անցկացված Եվրոպայի պատանեկան առաջնությունում մինչև 54 կիլոգրամ քաշային կարգում նվաճելով փոխչեմպիոնի տիտղոսը։ Ընդ որում՝ վճռորոշ՝ եզրափակիչ մենամարտում պարտվել է Գերմանական Դեմոկրատական Հանրապետության ներկայացուցիչ Դիեգո Դրումին։

Դրանից երեք տարի անց՝ 1989 թվականին, Աթենքում կայացած Եվրոպայի մեծահասակների առաջնությունում ոսկե մեդալ է նվաճել՝ եզրափակիչում հաղթելով գերմանացի բռնցքամարտիկ Մարկո Ռուդոլֆոյին։ Այդ նույն տարում Խորհրդային Միության մայրաքաղաք Մոսկվայում անցկացված աշխարհի առաջնությունում արժանացել է արծաթե մեդալի՝ եզրափակիչում զիջելով տանտերերի ներկայացուցիչ Այրաթ Խամատովին։ 1991 թվականին շվեդական Գյոթեբորգ քաղաքում կայացած Եվրոպայի առաջնությունում դեռ քառորդ եզրափակիչում պարտվել է Ֆրանսիայի ներկայացուցիչ Ջամել Լիֆային և մնացել առանց մրցանակի։ Սակայն այդ նույն տարում ավստրալիական Սիդնեյ քաղաքում անցկացված աշխարհի առաջնությունում հաղթելով իր բոլոր մրցակիցներին՝ հռչակվել է աշխարհի չեմպիոն և արժանացել ոսկե մեդալի։

Կիրկորովը Բուլղարիայի հավաքականի կազմում մասնակցել է Սեուլի 1988 թվականի և Բարսելոնայի 1992 թվականի ամառային օլիմպիական խաղերին, բայց երկու օլիմպիադայից էլ վերադարձել է առանց մրցանակի։

1993 թվականից նա իր ուժերը փորձել է պրոֆեսիոնալ բռնցքամարտում։ Այստեղ առաջին քսան մենամարտերն իրար հետևից ավարտել է հաղթանակով, բայց քսանմեկերորդում միավորների փոքր տարբերությամբ զիջել է մրցակցին։ Պրոֆեսիոնալ ռինգում նա ընդհանուր առմամբ տարել է 29 հաղթանակ և կրել 27 պարտություն։

Ծանոթագրություններ

Մատենագրություն 
 https://boxrec.com/en/proboxer/19523: Wykaz walk zawodowych Kirkorowa, 2020, boxrec.com, անգլերեն
 http://www.sportenote.com/vedi_dettagli.asp?id=18773: Kirkor KIRKOROV, 2013, Sport & Note, անգլերեն

Արտաքին հղումներ 
 Profil bei BoxRec
 Website: amateur-boxing.strefa.pl
 
 

Աշխարհի չեմպիոններ
Բռնցքամարտիկներ այբբենական կարգով
Բուլղարահայ բռնցքամարտիկներ
ՀԹՎ 2023 հոդվածներ